Leit að fólki í bænum Ask í Gjerdrum í Noregi í nótt og í morgun bar ekki árangur. Þriggja er enn saknað eftir jarðfall 30. desember.
Sjö hafa fundist látin í Ask síðustu daga. Leitað var til klukkan fimm í morgun að þeim þremur sem enn er saknað. Hlé var gert á leitinni undir morgun til að hvíla svæðið, meðal annars til að hreinsa loftið og auka líkur á að leitarhundar geti betur þefað upp þá sem leitað er að. Mjög kalt er í Ask og einn skipuleggjenda leitarinnar sagði í morgun að það gerði leitina enn erfiðari. Þrátt fyrir að fimm dagar séu liðnir síðan hamfarirnar riðu yfir segja stjórnvöld ekki útilokað að finna fólk á lífi. Því er leitað í kappi við tímann.
Í G-jerdrum sýslu fóru lagnir í sundur við jarðfallið og hefur nú verið lögð ný átta hundruð metra löng vatnslögn yfir tún til bráðabirgða. Þó eru enn 250 manns án vatns.